Kart over finske kommuners språklige status.   
 Hvitt: enspråklig finsk.   
 Lyseblått: tospråklig, finsk majoritet, svensk minoritet.   
 Mellomblått: tospråklig, svensk majoritet, finsk minoritet.   
 Mørkeblått: enspråklig svensk.   
 Rødt: tospråklig, finsk majoritet, samisk minoritet.
**Liste over svensk- og tospråklige kommuner i Finland** omfatter alle finske byer og kommuner hvor det svenske språket har offisiell status på kommunenivå. I tillegg gis en oversikt over finske kommuner med større svenskspråklig minoritet hvor svensk ikke er offisielt kommunalt språk.

90,0 % av befolkningen i Finland har finsk som morsmål, og 5,4 % svensk (per 31. desember 2011). Begge språk er offisielle. På lokalt nivå kan hver kommune bruke finsk, svensk eller være tospråklig. Den finske språkloven sier at kommunen skal være tospråklig dersom mer enn 8 % av befolkningen, eller minst 3 000, snakker finsk (i svenskspråklige kommuner) eller svensk (i finskspråklige kommuner). En tidligere tospråklig kommune beholder denne statusen inntil prosentandelen synker under 6 %, men en kommune kan også velge å beholde den tospråklige statusen selv om andelen synker under 6 %. Lojo er den eneste kommunen som har benytta seg av denne muligheten hittil. Regelen om 3 000 brukere ble innført for å sikre tospråklighet i kommuner med tallmessig stor men andelsmessig liten minoritet. Byene Helsingfors, Åbo og Vanda er tospråklige på grunn av denne regelen. Andre kommuner er tospråklige på grunn av prosentregelen.

Språkloven gjelder ikke på Åland, et selvstyrt landskap som er enspråklig svensk.

Finland har 317 kommuner, hvorav 16 ligger på Åland (og altså er enspråklig svenske) og 301 i det øvrige Finland. Av disse 301 er 1 enspråklig svensk og 32 tospråklige. De tospråklige kommunene fordeler seg på 14 med svensk som majoritetsspråk og 18 med finsk som majoritetsspråk. De andre 268 kommunene er enspråklig finske, bortsett fra at samisk kan benyttes ved siden av finsk i 4 av disse kommunene. Sankt Karins er den enspråklig finske kommunen med størst svenskspråklig minoritet. I denne kommunen er den svenskspråklige andelen høyere enn i Vanda.

Bortsett fra Åland er de svensktalende områdene konsentrert på vestkysten av Österbotten og på sørkysten i landskapene Nyland og Egentliga Finland.

De aller fleste finlandssvensker nyter godt av den finske språkloven. Hele 94,9 % av de svensktalende i Finland bor i kommuner hvor svensk er offisielt kommunalt språk. Den finlandssvenske bosetningen er imidlertid ikke konsentrert om kommuner hvor svensk er majoritetsspråk. Litt over halvparten (53,1 %) av de svensktalende i Finland bor i kommuner hvor finsk er majoritetsspråk. Noe over en tredjedel (35,9 %) bor i byene Helsingfors, Esbo, Raseborg, Borgå og Vasa.

Bruk av svenske og finske stedsnavn i andre språk
-------------------------------------------------

*Institutet för de inhemska språken* anbefaler at finske stedsnavn bør brukes i omtale av stedene på estisk, mens svenske stedsnavn bør brukes i omtale på skandinaviske språk. I andre språk bør navnet på flertallsspråket i angjeldende kommune eller forvaltningsområde benyttes når kommunen nevnes. Bruken av svenske stedsnavn i skandinavisk er ikke begrenset til nedenstående liste over svensk- og tospråklige kommuner, men omfatter alle kommuner med offisielle svenske navn. En mer fullstendig liste over gangbare svenske stedsnavn i Finland foreligger i Forskningscentralens hefte fra 1984.

Lister
------

Tallene i nedenstående lister er hentet fra Finlands Statistikcentral.

Språkkoder:

* **sv** = enspråklig svensk,
* **sv–fi** = tospråklig: svensk majoritet,
* **fi–sv** = tospråklig: finsk majoritet,
* **fi** = enspråklig finsk.

### Svenskspråklige kommuner på Åland

| Kommune | Folketall 2011 |
| --- | --- |
| Brändö | 480 |
| Eckerö | 978 |
| Finström | 2 527 |
| Föglö | 577 |
| Geta | 492 |
| Hammarland | 1 526 |
| Jomala | 4 249 |
| Kumlinge | 361 |
| Kökar | 249 |
| Lemland | 1 860 |
| Lumparland | 399 |
| Mariehamn | 11 262 |
| Saltvik | 1 810 |
| Sottunga | 103 |
| Sund | 1 032 |
| Vårdö | 449 |
| Åland totalt | 28 354 |

### Svensk- og tospråklige kommuner i det øvrige Finland

| Svensk navn | Finsk navn | Språk | Svenskspråklig  prosentandel  2011 | Antall  svenskspråklige  2011 | Landskap |
| --- | --- | --- | --- | --- | --- |
| Borgå | Porvoo | fi-sv | 30,9 | 15 091 | Nyland |
| Esbo | Espoo | fi-sv | 8,0 | 20 211 | Nyland |
| Grankulla | Kauniainen | fi-sv | 37,5 | 3 299 | Nyland |
| Hangö | Hanko | fi-sv | 42,9 | 4 043 | Nyland |
| Helsingfors | Helsinki | fi-sv | 6,0 | 35 537 | Nyland |
| Ingå | Inkoo | sv-fi | 55,4 | 3 082 | Nyland |
| Jakobstad | Pietarsaari | sv-fi | 56,1 | 11 011 | Österbotten |
| Karleby | Kokkola | fi-sv | 13,5 | 6 297 | Mellersta Österbotten |
| Kaskö | Kaskinen | fi-sv | 27,6 | 387 | Österbotten |
| Kimitoön | Kemiönsaari | sv-fi | 70,7 | 5 070 | Egentliga Finland |
| Korsholm | Mustasaari | sv-fi | 69,6 | 13 126 | Österbotten |
| Korsnäs | Korsnäs | sv-fi | 88,7 | 1 994 | Österbotten |
| Kristinestad | Kristiinankaupunki | sv-fi | 56,0 | 3 976 | Österbotten |
| Kronoby | Kruunupyy | sv-fi | 81,9 | 5 472 | Österbotten |
| Kyrkslätt | Kirkkonummi | fi-sv | 17,9 | 6 639 | Nyland |
| Lappträsk | Lapinjärvi | fi-sv | 32,9 | 938 | Nyland |
| Larsmo | Luoto | sv-fi | 92,2 | 4 536 | Österbotten |
| Lojo | Lohja | fi-sv | 3,9 | 1 568 | Nyland |
| Lovisa | Loviisa | fi-sv | 42,4 | 6 593 | Nyland |
| Malax | Maalahti | sv-fi | 86,8 | 4 871 | Österbotten |
| Mörskom | Myrskylä | fi-sv | 10,1 | 203 | Nyland |
| Nykarleby | Uusikaarlepyy | sv-fi | 88,1 | 6 620 | Österbotten |
| Närpes | Närpiö | sv | 86,3 | 8 123 | Österbotten |
| Pargas | Parainen | sv-fi | 57,0 | 8 833 | Egentliga Finland |
| Pedersöre | Pedersöre | sv-fi | 89,8 | 9 817 | Österbotten |
| Pyttis | Pyhtää | fi-sv | 8,4 | 453 | Kymmenedalen |
| Raseborg | Raasepori | sv-fi | 65,6 | 19 009 | Nyland |
| Sibbo | Sipoo | fi-sv | 36,7 | 6 808 | Nyland |
| Sjundeå | Siuntio | fi-sv | 30,0 | 1 846 | Nyland |
| Vanda | Vantaa | fi-sv | 2,8 | 5 777 | Nyland |
| Vasa | Vaasa | fi-sv | 24,4 | 14 725 | Österbotten |
| Vörå | Vöyri | sv-fi | 82,2 | 5 544 | Österbotten |
| Åbo | Turku | fi-sv | 5,3 | 9 540 | Egentliga Finland |
| Hele Finland |  |  | 5,4 | 291 219 |  |

### Enpråklig finske kommuner med større svenskspråklig minoritet

| Svensk navn | Finsk navn | Språk | Svenskspråklig  prosentandel  2011 | Antall  svenskspråklige  2011 | Landskap |
| --- | --- | --- | --- | --- | --- |
| Sankt Karins | Kaarina | fi | 3,8 | 1 183 | Egentliga Finland |
| Tammerfors | Tampere | fi | 0,5 | 1 111 | Birkaland |
| Tusby | Tuusula | fi | 1,6 | 617 | Nyland |
| Salo | Salo | fi | 1,1 | 606 | Egentliga Finland |
| Kotka | Kotka | fi | 1,0 | 538 | Kymmenedalen |
| Vichtis | Vihti | fi | 1,7 | 493 | Nyland |
| Nurmijärvi | Nurmijärvi | fi | 1,2 | 491 | Nyland |

Se også
-------

* Finlandssvensker
* Finlandssvensk
* Finlands kommuner

Referanser
----------

1. 1 2  *Statistikcentralen,* Språk efter ålder och kön enligt landskap 1990 - 2011.
2. ↑  Språkloven 6.6.2003/423 §5; Lovens tekst på svensk Arkivert 8. desember 2007 hos Wayback Machine. finsk Arkivert 6. mai 2008 hos Wayback Machine. og engelsk Arkivert 13. februar 2005 hos Wayback Machine..
3. ↑  Forskningscentralens rekommendation för namn i Finland på olika språk, 1997. Arkivert 30. september 2007 hos Wayback Machine.
4. ↑  *Statistikcentralen,* Kommuner 2011
5. ↑  *Forskningscentralen för de inhemska språken,* Kommuner med officiella namn på båda språken, 1997. Arkivert 14. mai 2011 hos Wayback Machine.
6. ↑  *Forskningscentralens byrå för svenska språket,* Svenska ortnamn i Finland, 1984.
7. ↑  *Statistikcentralen,* Befolkningen efter språk samt antalet utlänningar och landareal efter område 1980 - 2011

Eksterne lenker
---------------

* *Svenska Finlands folkting*, Finlandssvenskarna 2005 — en statistisk rapport[*død lenke*]